༄༅༔ ཙིཏྟ་སྙིང་དང་དཔེ་མཐུན་པའི༔ གསང་བ་རིན་ཆེན་འདུས་པ་བཞུགས་སོ༔ ༔
༼གསང་བ་རིན་ཆེན་འདུས་པའི་སྒྲུབ་ཐབས་དཀྱིལ་འཁོར་བཅུད་དྲིལ་ཡང་ཟེར།༽

༄༅༔ ༔རྒྱ་གར་སྐད་དུ༔ མཧཱ་གུ་རུ་ཙིཏྟ་ནོ་པི་ཀ་གྷུ་ཡ་རཏྣ་པྲ་པ་ར་རུ་པ༔ བོད་སྐད་དུ༔ བླ་མའི་ཐུགས་སྒྲུབ་གསང་བ་རིན་ཆེན་འདུས་པ༔ མགོན་པོ་
ཚེ་དཔག་ཏུ་མེད་པ༔ འཁོར་རྒྱལ་བ་རྒྱ་མཚོའི་ཚོགས་དང་བཅས་པ་ལ་ཕྱག་འཚལ་ལོ༔ མཧཱ་གུ་རུ་པདྨ་འབྱུང་གནས་ཀྱི་ཐུགས་ཀྱི་བརྣག་པ༔ མན་ངག་ཡང་ཏིག་གསང་
བ་བླ་ན་མེད་པའི་གསེར་ཞུན༔ བདེ་གཤེགས་ཐུགས་ཀྱི་སྙིང་པོ་རིག་འཛིན་ཚེའི་སྒྲུབ་པ༔ ཡང་གསང་བླ་ན་མེད་པའི་མཁའ་སྤྱོད༔ དགོངས་པའི་ཞེ་ཕུགས༔ ཡང་ཏིག་་
སྙིང་པོ་འབྲུ་གཅིག་གི་སྒྲུབ་ཐབས༔ ཡང་བཅུད་གུད་དུ་བཀོལ་བ་འདི༔ སྙིགས་མ་ལྔ་བདོ་བར་གྱི་ཚོགས་པའི་དུས༔ བསྐལ་པ་དུམ་བུར་རྩོད་པ་དར་བ་ཡི༔ སེམས་ཅན་

༄༅༔ ༔ཞེ་སྡང་དྲག་པོ་དར་བའི་དུས༔ རིག་འཛིན་རྒོད་ཀྱི་ལྡེམ་འཕྲུ་ཅན་ཞེས་བྱ་བ༔ རི་བོ་བཀྲ་བཟང་ཞེས་བྱའི་འདབས་སུ་འབྱུང་ངོ་༔ དེ་ཡི་དོན་དུ་
མན་ངག་ཟབ་མོ་འདི་ཡི་དམ་གྱི་ལྷ་སྐལ་དུ་བཞག་གོ༔ ས་མ་ཡ༔ རྒྱ་རྒྱ་རྒྱ༔ འདི་ཉིད་ཉམས་སུ་ལེན་པའི་མན་ངག་ནི༔ ལུས་ལྷའི་དཀྱིལ་འཁོར༔ ངག་སྔགས་ཀྱི་
དཀྱིལ་འཁོར༔ ཡིད་ཆོས་ཉིད་ཀྱི་དཀྱིལ་འཁོར་དང་རྣམ་པ་གསུམ་གྱིས་བསྒྲུབ་པའོ༔ ཐོག་མར་ལུས་ལྷའི་དཀྱིལ་འཁོར་བསྒོམ་པ་ནི༔ སྟན་བདེ་བ་ལ་ཙོག་པུར་འདུག་
སྟེ༔ ལྷ་ཐམས་ཅད་ཀྱི་སྐུའི་ངོ་བོ་རྡོ་རྗེ་སློབ་དཔོན་ལ་འདུས་པས༔ བདག་ཉིད་ཀྱི་ཧཱུྃ་ཧཱུྃ་ཞེས་བརྗོད་པས་སྐད་ཅིག་དྲན་རྫོགས་སུ༔ མཧཱ་གུ་རུ་རྡོ་རྗེ་དྲག་པོ་རྩལ་ཞེས་བྱ་བ༔

སྐུ་འཇིགས་པའི་ཆ་ལུགས་སུ་བསྟན་པ༔ གསུང་རྔམ་པའི་ང་རོ་སྒྲོག་པ༔ ཐུགས་དྲག་པོའི་ངར་དང་ལྡན་པ༔ འགྱིང་བག་དང་རོལ་པའི་སྟབས་སུ་བཞུགས་པ༔ ཕྱག་གཡས་གནམ་ལྕགས་ཀྱི་རྡོ་རྗེ་རྩེ་དགུ་
པ་ནམ་མཁའ་ལ་འཕྱར་ཞིང་༔ གཡོན་གསེར་གྱི་དྲིལ་བུ་དཀུ་ལ་བརྟེན་པ༔ རུས་པའི་རྒྱན་དྲུག་དང་རིན་པོ་ཆེའི་དབུ་རྒྱན་དང་༔ སྦྲུལ་གྱི་གདུ་བུ་དང་བཅས་པ༔ ཁྲོ་གཏུམ་བརྗིད་པའི་གར་དགུ་དང་ལྡན་པ༔
སྤྱན་གསུམ་ཉི་ཟླ་འཁྱིལ་བ་ལྟར་གཟིགས་པ༔ ཚེམས་གངས་རི་གཏམས་པ་ལྟར་བཞད་པ༔ ཨག་ཚོམ་དུས་མཐའི་མེ་ལྟར་འབར་བ༔ ཞལ་ནས་ཧཱུྃ་གི་སྒྲ་འབྲུག་ལྟར་སྒྲོག་པ༔ ཟ་འོག་གི་བེར་སྨུག་པོ་དང་༔
དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ༔ དབུ་སྐྲ་རལ་པའི་ཐོར་ཚུགས་ལ་རུས་པས་བརྒྱན་པ༔ ཞབས་གཉིས་གྱད་ཀྱི་སྟངས་སྟབས་སུ་བགྲད་དེ་ཉི་ཟླ་པདྨའི་སྟེང་དུ་རཀྴ་སྲིན་པོ་ཕོ་མོ་བརྫིས་པའི་གདན་ལ་
བཞུགས་པ༔ བསྐལ་པའི་མེ་ལྟར་འབར་བའི་ཀློང་ན་འགྱིང་བག་ཏུ་བརྗིད་པ༔ ཁམས་གསུམ་དབང་དུ་སྡུད་ཅིང་སྲིད་གསུམ་ཟིལ་གྱིས་གནོན་པ་གཅིག་བསྒོམ་སྟེ༔ སྔགས་ཀྱི་སྙིང་པོ་བཟླ་བ་ནི༔ ཧཱུྃ་ཧཱུྃ་ཧཱུྃ་
ཧཱུྃ་ཧཱུྃ༔ ཞེས་བརྗོད་པས༔ ལྕེའི་སྟེང་ནས་ཧཱུྃ་མུ་ཏིག་སྟར་ལ་རྒྱུས་པ་ལྟར་མགྲིན་པ་བྱང་ཆུབ་སེམས་ཀྱི་ལམ་ནས་བབས་པས༔ ཁོག་པའི་ཤ་ཁྲག་རུས་པ་ནང་ཁྲོལ་དང་བཅས་པ་ཐམས་ཅད་མེ་རེ་ཞུ་སྟེ་འོག་སྒོ་

༄༅༔ ༔ནས་སངས་ཀྱི་འདོན་པར་བསམ༔ ལྤགས་པ་ཕྱི་གསལ་ནང་གསལ་ཤེལ་གྱི་བུམ་པའི་དབྱིབས་ལྟ་བུར་བསམ་དེ་ནས་ལུས་ཀྱི་ནང་ཐམས་ཅད་ཧཱུྃ་གིས་མེར་རེ་རེ་ཁེངས་པར་བསམ་
པས༔ འབྲུའི་བང་བ་ཁེངས་པ་ལྟར་དུ་མགྲིན་པ་མན་ཆད་གང་བར་བསམ་ལ༔ ཞག་བདུན་བཟླས་པས༔ རྟགས་སུ་སྣག་ཁྲག་འཛག་པ་དང་ཁྲུས་བྱེད་པ་དང་༔ གོས་དཀར་པོ་གྱོན་པ་དང་༔ འཇའ་ཚོན་གྱི་
གུར་ན་འདུག་པའི་སྣང་བ་འཆར་རོ༔ དངོས་སུ་ལྟོ་བ་མི་བདེ་བ་དང་༔ སྐྱུག་མེར་རེ་བ་འབྱུང་ངོ་༔ དེ་ནས་ཁོག་པར་མི་ཤོང་བའི་སྣང་བ་བྱུང་བ་དང་ཕྱིར་འབྲོས་པས༔ རིམ་པར་རང་གི་གནས་ཁང་དང་༔
ཡུལ་ཁམས་དང་རྒྱལ་ཁམས་དང་༔ སྟོང་གསུམ་གྱི་འཇིག་རྟེན་ཐམས་ཅད་ཧཱུྃ་གིས་མེར་གང་བར་བསམ་ལ༔ ཞག་བདུན་བཟླའོ༔ དེ་ནས་ཧྲཱིཿཞེས་བརྗོད་པས་ཧཱུྃ་གི་ཡིག་འབྲུ་རྣམས་མཁའ་འགྲོ་མར་གྱུར་ཏེ༔
སྣང་སྲིད་ཐམས་ཅད་མཁའ་འགྲོ་རིགས་ལྔའི་ལྷ་ཚོགས་སུ་མེར་བསམ་ལ༔ མཁའ་འགྲོ་མ་ཐམས་ཅད་ཧཱུྃ་སྒྲ་དིར་རི་རི༔ སྐྱེ་འགྲོ་མི་དང་རྩི་ཤིང་ནགས་ཚལ་དང་༔ སྣང་སྲིད་ལྷ་འདྲེ་མ་ལུས་མཁའ་འགྲོར་
བསམ༔ དེ་དག་མ་ལུས་ཧཱུྃ་སྒྲ་དིར་རི་རི༔ དེ་ཡི་ངང་ལ་ཞག་བདུན་བཟླས་པ་བྱ༔ དེ་ནས་བདག་ཉིད་མགྲིན་པའི་ནང་དུ༔ ཧཱུྃ་དམར་མཚོན་གང་བྱུ་རུ་ལྟ་བུ་ལ༔ འོད་འཕྲོས་འཇིག་རྟེན་ཁམས་སུ་ཁྱབ་པ་

ལས༔ ཧཱུྃ་ཧཱུྃ་ཞེས་པ་དྲག་ཏུ་བརྗོད་པ་ཡིས༔ སྣང་སྲིད་མཁའ་འགྲོ་བྲོ་རྡུང་ཁྲིགས་སེ་ཁྲིག༔ འཇིག་རྟེན་སྟོང་གསུམ་རི་རབ་ལྡེགས་སེ་ལྡེག༔ ཕྱོགས་བཅུའི་བདེ་གཤེགས་བྱང་ཆུབ་སེམས་དཔའ་དང་༔ སྐྱེ་
འགྲོ་སེམས་ཅན་མ་ལུས་ཐམས་ཅད་དང་༔ སྣང་སྲིད་ལྷ་སྲིན་དབང་དུ་འདུས་པར་བསམ༔ བདག་ཉིད་རྒྱུན་གྱི་ཏིང་འཛིན་གསལ་བཏབ་ལ༔ མ་ཡེངས་དྲག་པོའི་ང་རྒྱལ་ལྡན་པ་ཡིས༔ ཞག་བདུན་བར་དུ་
བསྙེན་པ་ཧཱུྃ་ལ་སྐྱེལ༔ ཧཱུྃ་ཧཱུྃ་ཞེས་པ་དྲག་ཏུ་བརྗོད་པ་ཡིས༔ སྣང་སྲིད་འཇིག་རྟེན་རྨང་ནས་ལྡེག་ཅིང་འཁྲུག༔ འུར་འུར་ཆེམས་ཆེམས་ཀུན་ཏུ་གཡོ་ཞིང་འགུལ༔ དེ་ལྟར་བཟླས་པས་དངོས་སམ་རྨི་ལམ་དུ༔
མཆོག་དང་ཐུན་མོང་དངོས་གྲུབ་བསམ་མི་ཁྱབ༔ མངོན་སུམ་རྟགས་ནི་སེམས་ཉིད་གསལ་དག་རྟོགས༔ ཆོས་ཉིད་རང་བྱུང་རང་གསལ་རྒྱུད་ལ་འཆར༔ ཁྲོ་གཏུམ་ང་རྒྱལ་དགྲ་བགེགས་བར་ཆད་འཇོམས༔
བར་ཆད་གདུག་པའི་ཚོགས་རྣམས་བརླག་པར་འགྱུར༔ ཚེ་ཡི་རིག་འཛིན་དངོས་གྲུབ་ཐོབ་པར་འགྱུར༔ སྲོད་ཀྱི་དུས་སུ་རྡོ་རྗེ་སྲིན་པོ་ཡི༔ ངུར་སྒྲ་དྲག་པོའི་ཧཱུྃ་གིས་ལྷ་སྲིན་འདུལ༔ ཐོ་རེངས་དུས་སུ་ཧཱུྃ་གི་
སྣང་གླུ་ཡིས༔ མ་མོ་མཁའ་འགྲོ་ཐམས་ཅད་དབང་དུ་སྡུད༔ སྔ་དྲོའི་དུས་སུ་ཞི་བ་ཤུབ་བུ་ཡིས༔ དངོས་པོ་བདག་ཏུ་འཛིན་པའི་རྣམ་སྨིན་སྦྱངས༔ དགོང་གི་དུས་སུ་ཧཱུྃ་གི་གདུངས་དབྱངས་ཀྱིས༔ རང་

༄༅༔ ༔རིག་࿙རིག་འཛིན་ཟེར་བའང་འདུག࿚བླ་མའི་རྣལ་འབྱོར་ཆེན་པོ་སྒོམས༔ གཉིད་ལོག་དུས་སུ་ཤེས་པ་ཧཱུྃ་ལ་གཏད༔ སྙིང་གི་དཀྱིལ་དུ་ཡི་གེ་ཧཱུྃ་གཅིག་བསྒོམ༔ རླུང་རིག་རྩ་ཡི་ཕར་
གྲངས་བསྙེན་པས་འགྲུབ༔ ཉི་ཁྲི་ཆིག་སྟོང་ཞག་གཅིག་བསྙེན་པའི་གནད༔ ངལ་གསོའི་དུས་སུ་རྩ་བྲལ་ངང་ལ་བཞག༔ སྙོམས་ལས་ལེ་ལོ་སྤོང་ལ་བསྒྲུབ་པ་བྱ༔ བརྩོན་འགྲུས་དྲག་པོས་དངོས་གྲུབ་མྱུར་
དུ་ཐོབ༔ ཉམས་ལེན་དྲག་པོས་རིག་པ་དྭངས་སྙིགས་ཕྱེ༔ སེམས་ཀྱི་རང་བཞིན་ཆོས་ཉིད་དཀྱིལ་འཁོར་ནི༔ ཐུགས་དགོངས་བརྗོད་བྲལ་མཁའ་དབྱིངས་རྣམ་དག་ཀློང་༔ རང་བྱུང་རང་གསལ་སྟོང་པ་འཛིན་
པ་མེད༔ སྐྱེ་མེད་ཀ་དག་ཟང་ཐལ་གནས་ལུགས་ལ༔ གཟུང་འཛིན་ཞེན་ཆགས་ཐག་པ་བཅད་ལ་བཞག༔ དེ་ལྟར་ཤེས་ན་ཀུན་གྱི་སྲོག་རྩ་ཟིན༔ སྣང་སྲིད་ལྷ་འདྲེ་དྲེགས་པའི་སྤྱི་སྲོག་ཡིན༔ འགྲོ་དྲུག་སྐྱེ་
འགྲོ་ཀུན་གྱི་རྣམ་ཤེས་ཡིན༔ དུས་གསུམ་རིག་འཛིན་རྒྱལ་བའི་ཐུགས་དགོངས་ཡིན༔ གསང་སྔགས་མ་ལུས་ཀུན་གྱི་ཁོང་སྙིང་ཡིན༔ འདི་ཉིད་མན་ངག་ཀུན་གྱི་སྙིང་པོ་ཡིན༔ དཀྱིལ་འཁོར་གསུམ་གྱི་
ཉམས་ལེན་བཅུད་དུ་དྲིལ༔ ཉམས་ལེན་གསལ་སྟོང་འཛིན་མེད་ངང་ཉིད་ལས༔ དྲག་ལ་ངར་ལྡན་རིག་པ་མདུང་སློང་གིས༔ དབང་པོ་ཧུར་ཐོན་རིག་པ་གཟེངས་བསྟོད་ལ༔ ཁམས་གསུམ་ཟིལ་གནོན་བླ་

མའི་རྣལ་འབྱོར་སྒོམས༔ ཉམ་ང་བག་ཚ་རྣམ་རྟོག་བློ་ཡིས་སྐྱུངས༔ ཞེན་ཁྲིགས་ཆགས་སྡང་ཤེས་པའི་འཁྲི་བ་བཅད༔ བརྟུལ་ཞུགས་དྲག་པོ་སྲིན་པོའི་ངར་དབྱངས་ལ༔ གཏུམ་དྲག་དྲག་པོ་རྡོ་རྗེའི་འགྱིང་གླུ་
ཡིས༔ ཧཱུྃ་སྒྲ་བརྩེགས་མ་ངར་ལྡན་ཐོག་ལྟར་བཟླས༔ དེ་ལྟར་࿚དལ་བར་ཞེས་པའང་སྣང་། བཟླས་པས་ཡོན་ཏན་བསམ་ཡས་ལ༔ དངོས་སམ་ཉམས་སུ་རྡོ་རྗེ་སློབ་དཔོན་གྱི༔ ཞལ་མཐོང་གསུང་ཐོས་མན་ངག་
གནད་ཏིག་གནང་༔ ཕུང་པོ་རྡོ་རྗེའི་ལུས་སུ་འགྱུར་བ་དང་༔ ཕྱི་ནང་བར་ཆད་བདུད་དཔུང་བཅོམ་པ་དང་༔ ཡི་དམ་གང་ཡིན་ནུས་པ་དངོས་སུ་ཐོན༔ བདེ་གཤེགས་ཞལ་མཐོང་མཁའ་འགྲོས་ལུང་བསྟན་
འབྱུང་༔ ཆོས་ཉིད་སྐྱེ་མེད་ལྷག་མཐོང་རྒྱུད་ལ་འཆར༔ ཉམས་མྱོང་དམ་ཆོས་ཀུན་ལ་རང་བྱན་ཚུད༔ ཆོས་སྐུ་ཀུན་བཟང་ཐིག་ལེ་རྫོགས་པ་དང་༔ ལོངས་སྐུ་འོད་ཟེར་མཚན་དང་དཔེ་བྱད་ལྡན༔ སྤྲུལ་སྐུ་
སེམས་ཅན་གང་ལ་གང་འདུལ་འབྱུང་༔ ཡི་གེ་འཁོར་ལོ་ཚོགས་ཆེན་ས་ལ་གནས༔ དངོས་སམ་ཉམས་སུ་ཡེ་ཤེས་མཁའ་འགྲོ་ཡིས༔ ནོར་བུ་བཞིན་དུ་མཆོད་ཅིང་བཀུར་བསྟི་བྱེད༔ སྣང་སྲིད་ལྷ་འདྲེས་
བཀའ་ཉན་སྲོག་སྙིང་འབུལ༔ ༈ དེ་ལྟར་ཐུགས་ཀྱི་བསྙེན་པའི་རྟགས་རྫོགས་ནས༔ དེ་ནས་དངོས་གྲུབ་བླང་བར་བྱ་བ་ནི༔ ནོར་རྫས་གང་ཡོད་ཚོགས་ཀྱི་འཁོར་ལོ་བསྐོར༔ རིན་ཆེན་འབར་བའི་གཏོར་མ་

༄༅༔ ༔ཚོགས་ཀྱིས་བསྐོར༔ དར་ཟབ་གདུགས་ཕུབ་བླ་བྲེས་རྒྱན་དུ་བྲེ༔ རྡོ་རྗེ་སློབ་དཔོན་ཡི་དམ་མཁའ་འགྲོ་ལ༔ སེར་སྣ་སྤངས་པའི་ཚོགས་མཆོད་དུས་བཞིར་འབུལ༔ དངོས་གྲུབ་
བླང་བའི་སྙིང་པོ་བཟླས་པ་དང་༔ དྲང་བསྟོད་དང་ནི་དོན་བསྟོད་ལ་སོགས་པའི༔ བསྟོད་པ་བྱ་ཞིང་དངོས་གྲུབ་སྩོལ་ཞེས་བརྗོད༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ་ཧཱུྃ་ཧཱུྃ༔ ན་ན་ཁ་དྷེ་སིདྡྷི་ཧཱུྃ་ཧཱུྃ་ཧཱུྃ༔ སརྦ་
སིདྡྷི་དྷ་ནཾ་མེ་དྷི་ཧྲཱི༔ ཨ་ཡུ་སིདྡྷི་ས་མ་ཡ་སྡུས་སྡུས༔ ཞེས་བཟླས༔ འཇིག་རྟེན་ཁམས་ཀྱི་འདོད་ཡོན་ལྔ༔ འུབ་ཀྱིས་བསྡུས་ལ་ཚོགས་ལ་བསྟིམ་པར་བྱ༔ འཁོར་ལོས་སྒྱུར་རྒྱལ་རྒྱལ་པོའི་ཕོ་བྲང་དང་༔
རིན་ཆེན་བདུན་དང་བཀྲ་ཤིས་བརྒྱད་དང་ནི༔ རྩི་བཅུད་འབྲུ་ཡི་བཅུད་དང་ཤིང་གི་བཅུད༔ བཅུད་རྣམས་བསྡུས་ལ་བསྟིམ་ཞིང་སྙིང་པོ་བཟླས༔ བདེ་གཤེགས་རྣམས་དང་རྡོ་རྗེ་སློབ་དཔོན་གྱིས༔ ཚེ་ཡི་དངོས་
གྲུབ་བདུད་རྩིར་བྱིན་གྱིས་བརླབས༔ གསོལ་བ་བཏབ་ལ་འཆི་མེད་བདུད་རྩིར་གྱུར༔ རང་ཉིད་རྡོ་རྗེ་སློབ་དཔོན་གསལ་བ་ལ༔ ལྷ་ལ་ལྷས་མཆོད་ཞལ་ཟས་ཕུད་ལ་རོལ༔ དེ་ཡིས་དངོས་གྲུབ་ཚེ་ལ་དབང་བ་
དང་༔ ལན་གསུམ་བསྒྲུབས་ན་དངོས་གྲུབ་རྣམ་གཉིས་ཐོབ༔ རིག་འཛིན་གྲལ་ལ་ཐེ་ཚོམ་ཡོད་རེ་སྐན༔ མཆོག་དང་ཐུན་མོང་དངོས་གྲུབ་ཐོབ་པར་འགྱུར༔ ནམ་ཞིག་དུས་ཀྱི་ཐ་མ་ཤར་བའི་ཚེ༔ རིག་

འཛིན་རྒོད་ཀྱི་ལྡེམ་འཕྲུ་ཅན་གཅིག་འབྱུང་༔ གསང་སྔགས་ཟབ་མོ་སའི་སྟེང་དུ་དར༔ དེ་དུས་ཐུགས་ཀྱི་ཡི་དམ་འདི་ལ་མཛོད༔ པདྨ་འབྱུང་གནས་གསང་བའི་སྙིང་གཏམ་ཡིན༔ ང་དང་མཇལ་ཡང་མན་
ངག་འདི་ལས་མེད༔ གུད་ནས་དཔག་ཅིང་བསྟན་དུ་མེད་པའོ༔ འདི་ཉིད་ཉམས་སུ་བླངས་ན་ང་ཉིད་དང་༔ སྐད་ཅིག་ཙམ་ཡང་འབྲལ་བའི་མཚམས་མ་མཆིས༔ ཐུགས་དམ་སྙིང་པོ་འདི་ཉིད་ངང་དུ་བཞེས༔
ཞེས་ཨོ་རྒྱན་གྱིས་གསུངས་སོ༔ བདག་འདྲ་ལྷ་སྲས་མུ་ཁྲི་བཙན་པོས་ཚོགས་ཀྱི་འཁོར་ལོ་གཏང་རག་དུ་ཕུལ་ཏེ༔ བསམ་ཡས་དབུ་རྩེ་སྟེང་ཁང་བར་མར་དཔེ་མ་བུ་གསུམ་དུ་བཀོད་ནས༔ དཔལ་རྡོ་རྗེ་གཞོན་
ནུ་དང་དབྱེར་མི་ཕྱེད་པའི་གསང་བ་ཐུགས་ཀྱི་སྒྲུབ་པ་འདི༔ གུ་རུ་ཨོ་རྒྱན་དུ་གཤེགས་པའི་དུས༔ བྲག་རི་དུག་སྦྲུལ་དཔུང་འདྲའི་སྐེད་ལ་སྦས་སོ༔ ས་མ་ཡ༔ རྒྱ་རྒྱ་རྒྱ༔ མངྒ་ལམ༔ མངྒ་ལཾ༔